Onderwyseres, gesin sterf in ongelukAnnelize, Jaco en Tinus Meyer is die afgelope naweek in ’n motorongeluk buite Rustenburg oorlede. Hul seun Bernard en sy vriendin, Kaylee Barrett, het die ongeluk oorleef. (Foto: Facebook / Annie Kok) ŉ Onderwyseres van Hoërskool Rustenburg in Noordwes is die afgelope naweek saam met haar man, Jaco, en seun, Tinus, in ŉ motorongeluk op die N4 buite Rustenburg dood. Die egpaar se ander seun, Bernard, en sy vriendin, Kaylee Barrett, was ook in die motor, maar het die ongeluk oorleef. Luidens ŉ inskrywing op Hoërskool Rustenburg se Facebook-blad word Bernard en Kaylee tans in die hospitaal behandel. “Dit is met groot hartseer dat ons die nuus met julle moet deel. Juffrou Annelize Meyer, haar man Jaco en hul seun Tinus is eergisteraand in ’n noodlottige motorongeluk oorlede. Hul seun Bernard en sy vriendin Kaylee het die ongeluk oorleef en word tans gehospitaliseer. “Annelize was ’n uiters bekwame onderwyser wat diep geliefd onder ons Rustie-leerders en personeel was. Dit is met trane in ons oë wat ons haar vandag groet. Bernard en die familie is in die Rusties se gebede,” het die skool Maandagoggend op sy Facebook-blad geskryf. Annelize, Jaco en Tinus Meyer is die afgelope naweek in ’n motorongeluk buite Rustenburg oorlede. Hul seun Bernard en sy vriendin, Kaylee, het die ongeluk oorleef. (Foto: Facebook / Hoërskool Rustenburg) Maroela Media het ŉ navraag oor die noodlottige ongeluk aan die polisie in Noordwes gerig en wag tans op terugvoer. Huldeblyke aan die gesin het intussen op Facebook begin instroom. “Geen afskeidsgroet. So finaal. My hart was geruk toe ek die boodskap kry. Ons het die voorreg gehad om agt jaar terug saam met die fantastiese mense Annelize en Jaco Visrivier Canyon te kan stap. Julle laat diep spore. Ons harte gaan uit na julle familie, vriende en naastes. Rus in vrede [sic],” het Lizette Botha Jacobs geskryf. “Eers skok, toe ontkenning. Nou? Stilte. ’n Leemte. Meer as een. Juffrou my hart bloei. Dankie vir die beste dae in wiskunde op skool. Dankie vir als wat juffrou vir my beteken het. Ek is jammer oor jou gesin. Ek is jammer vir jou familie. Ek is jammer vir almal wat agter bly. Ek is jammer Bernard, en vir wat jy beleef het [sic],” het Annie Kok by ’n foto van die gesin geskryf. “Juffrou Annelize was meer as net ’n wiskundejuffrou vir my kinders… Een van daardie onnies wat hul nooit sal vergeet nie! Altyd net ’n oproep ver gewees as hul hulp nodig gehad het… ’n juffrou duisend [sic],” sê Madeleine Pieterse. Hou Maroela Media dop vir meer inligting oor die voorval.